Luxenburgoko estadioa

Luxenburgoko estadioa (luxenburgeraz: Stadion vu Lëtzebuerg; frantsesez: Stade de Luxembourg) Luxenburgoko Dukerri Handiko estadio nazionala da, Luxenburgo hiriburuko Gaasperech auzoan. Estadioan Luxenburgoko futbol- eta errugbi-selekzio nazionalak arituko dira, eta UEFAko 4. kategorian sartuko da, nazioarteko partidak hartzeko. Inaugurazio-eguna 2019ko urrirako aurreikusita zegoen, baina eraikuntza motela zela eta, inaugurazio-partida ez zen 2021era arte izan.

Historia 
Estadioaren diseinua Beng Architectes Associés arkitektura luxenburgoko estudioak egin zuen, Gerkan, Marg und Partner alemaniar enpresarekin batera, egoitza Hanburgon duela. Bi konpainiek aurkeztutako eredua Luxenburgoko Kirol Ministroak eta Luxenburgoko alkateak aukeratu zuten 2014ko irailean, beste 24 proposamenen gainetik. Hiriko zinegotziek aho batez onartu zituzten eraikuntzaren azken diseinua eta planoak, 2016ko abenduaren 5ean.

Jokalekua jartzeko lanak 2017. urteko martxoan hasi ziren, eta estadioa eraikitzeko lanak, berriz, 2017ko abuztuaren 21etik aurrera hasi ziren. Ondoren, inaugurazio-ekitaldia egin zen Lydie Polfer alkatearen aurrean, 2017ko irailaren 18an. Obrak 2019ko urrian bukatu behar ziren, 61,1 milioi euroko hasierako kostu zenbatetsiarekin, eta Kirol Ministerioak eta Luxenburgoko udalerriak 40 milioi euro eman zituzten. Hala ere, eguraldi txarragatik eraikuntzaren atzerapenak zirela eta, estadioa 2020ra arte atzeratu zen. Eraikuntza-kostuak 80 milioi euroraino igo ziren, eta Luxenburgoko administrazioak gainkostua ordaindu zuen. 2019ko abenduan, Luxenburgoko agintariek esan zuten estadioan aparkatzeko azpiegiturako lanak 2020ko irailetik aurrera hasiko zirela, eta estadioaren hasierako partida 2021era arte atzeratu zen.

2021eko irailaren 1ean, estadioa ofizialki inauguratu zen, Luxenburgoko eta Azerbaijango futbol-selekzioen arteko nazioarteko lehen partida jokatu baitzuen 2022ko Munduko Futbol Txapelketako kanporaketetan.

Zehaztapenak 
A6 autobidearen ondoan dagoenez, ekialde-mendebalde ardatz batean dago estadioa, estadioetarako erabiltzen den ipar-hego ardatz tradizionalenaren ordez. Estadioa 9386 ikusle hartzeko diseinatuta dago, kirol-ekitaldietarako eserleku guztiz estaliak dituztenak, eta 15 000 ikusle hartzeko gaitasuna du kontzertuetan. Tribuna nagusia eremuaren hegoaldean dago. Futbol eta errugbiko egoitza gisa duen helburu bikoitzari aurre egiteko, aldian behingo kontzertuez gain, estadioak soropil hibridoko jokalekua izanen du.

Erreferentziak

Ikus, gainera 
 Luxenburgo
 Luxenburgoko hiria

Kanpo estekak 

Luxenburgoko kirola
Luxenburgoko hiria
Munduko Futbol Txapelketako estadioak
Estadioak herrialdearen arabera